b'\n_START_ARTICLE_\nGary Ridgway\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nRidgway syntyi Salt Lake Cityss\xc3\xa4, Utahissa, Mary Rita Steinmanille ja Thomas Newtonille ja oli keskimm\xc3\xa4inen kolmesta lapsesta. H\xc3\xa4net kasvatettiin McMicken Heightsissa, Washingtonin osavaltiossa. Ridgwayn \xc3\xa4iti hallitsi taloa ja oli erityisen kontrolloiva keskimm\xc3\xa4ist\xc3\xa4 poikaansa kohtaan. Sukulaisten mukaan h\xc3\xa4n ei ollut koskaan tyytyv\xc3\xa4inen Garyyn ja huusi jatkuvasti aviomiehelleen. 14-vuotiaana Ridgway kasteli yh\xc3\xa4 vuoteensa ja h\xc3\xa4nen \xc3\xa4itins\xc3\xa4 joutui pesem\xc3\xa4\xc3\xa4n h\xc3\xa4nen sukuelimens\xc3\xa4 paljain k\xc3\xa4sin. Ridgway poti intensiivist\xc3\xa4 himoa ja h\xc3\xa4pe\xc3\xa4\xc3\xa4 \xc3\xa4iti\xc3\xa4\xc3\xa4n kohtaan, mik\xc3\xa4 saattoi vaikuttaa h\xc3\xa4nen kehitykseens\xc3\xa4._NEWLINE_Lapsena Ridgwayn \xc3\xa4lykkyysosam\xc3\xa4\xc3\xa4r\xc3\xa4 oli 82, mik\xc3\xa4 merkitsee alhaista \xc3\xa4lykkyytt\xc3\xa4. T\xc3\xa4m\xc3\xa4 n\xc3\xa4kyi h\xc3\xa4nen koulumenestyksess\xc3\xa4\xc3\xa4n ja peruskoulussa h\xc3\xa4n j\xc3\xa4i kertaalleen luokalleen. H\xc3\xa4nen luokkatoverinsa kuvailivat h\xc3\xa4nt\xc3\xa4 hyv\xc3\xa4ntahtoiseksi, mutta varsin unohdettavaksi persoonaksi. Garyn teinivuodet olivat ongelmallisia, ja h\xc3\xa4n oli vasta 16-vuotias houkutellessaan ensimm\xc3\xa4isen uhrinsa mets\xc3\xa4\xc3\xa4n ja puukottaessaan t\xc3\xa4t\xc3\xa4. 16-vuotias uhri selvisi hengiss\xc3\xa4. Uhrin ja Ridgwayn kertoman mukaan Ridgway oli k\xc3\xa4vellyt pois nauraen ja sanonut: \xe2\x80\x9dOlen aina miettinyt, millaista olisi tappaa joku.\xe2\x80\x9d_NEWLINE_Ridgway on ollut kolmesti naimisissa, ja h\xc3\xa4nell\xc3\xa4 on yksi poika. Jo ennen sarjamurhaep\xc3\xa4ily\xc3\xa4 h\xc3\xa4n oli ollut pid\xc3\xa4tettyn\xc3\xa4 prostituutioon liittyv\xc3\xa4st\xc3\xa4 rikoksesta. Pid\xc3\xa4tyksen j\xc3\xa4lkeen perhe ja yst\xc3\xa4v\xc3\xa4t kuvailivat Ridgwayta yst\xc3\xa4v\xc3\xa4lliseksi mutta oudoksi. H\xc3\xa4nell\xc3\xa4 oli pakkomielle prostituoituihin ja h\xc3\xa4nen suhteensa naisiin oli toimimaton; h\xc3\xa4nen kahdessa ensimm\xc3\xa4isess\xc3\xa4 avioliitossaan oli ollut uskottomuutta molemmin puolin. Sek\xc3\xa4 er\xc3\xa4s prostituoitu ett\xc3\xa4 Ridgwayn toinen vaimo todistivat vuonna 1982, ett\xc3\xa4 Ridgway oli pit\xc3\xa4nyt heit\xc3\xa4 kuristusotteessa.\n_START_SECTION_\nMurhat\n_START_PARAGRAPH_\n1980- ja 1990-lukujen aikana Green Riverin tappajan uskotaan murhanneen ainakin 48 uhria l\xc3\xa4hell\xc3\xa4 Seattlen ja Tacoman kaupunkeja Washingtonissa. Valtaosa murhista sijoittui kahden ja puolen vuoden pituiselle ajanjaksolle 1980-luvun alussa. Useimmat uhreista olivat prostituoituja tai kotoaan karanneita nuoria, jotka Ridgway noukki kyytiins\xc3\xa4 Pacific Highway Southilta. H\xc3\xa4n kuristi heid\xc3\xa4t ja heitti ruumiit Green Riveriin tai sen l\xc3\xa4hist\xc3\xb6lle, lukuun ottamatta kahta Oregonin Portlandista l\xc3\xb6ydetty\xc3\xa4 uhria. Useimmiten h\xc3\xa4n asetteli uhrit rykelmiin ja j\xc3\xa4tti n\xc3\xa4m\xc3\xa4 alastomiksi. Poliiseja h\xc3\xa4mment\xc3\xa4\xc3\xa4kseen Ridgway kaatoi paikoille sekalaisia j\xc3\xa4tteit\xc3\xa4, kuten satunnaisille ihmisille kuulunutta purukumia ja tupakkaa. Koska kaikkia uhreja ei l\xc3\xb6ydetty ennen pehmytkudoksen t\xc3\xa4ydellist\xc3\xa4 hajoamista, nelj\xc3\xa4 heist\xc3\xa4 on yh\xc3\xa4 tunnistamatta._NEWLINE_1980-luvun alkupuolella Green Riveriin koottiin erikoisyksikk\xc3\xb6 tutkimaan tapausta. Yksik\xc3\xb6n tunnetuimmat j\xc3\xa4senet olivat Robert Keppel ja Dave Reichert, jotka kuulustelivat sarjamurhaaja Ted Bundya vuonna 1984. Heid\xc3\xa4n haastattelunsa koskivat sek\xc3\xa4 Green Riverin tapausta, jossa Bundy auttoi heit\xc3\xa4, ett\xc3\xa4 my\xc3\xb6s Bundyn omia tunnustuksia h\xc3\xa4nen selvitt\xc3\xa4m\xc3\xa4tt\xc3\xb6mist\xc3\xa4 murhistaan. Mukana oli my\xc3\xb6s John E. Douglas, joka on kirjoittanut paljon Green Riverin tutkimuksista._NEWLINE_Ridgway pid\xc3\xa4tettiin vuosina 1982 ja 2001 prostituutioon sekaantumisesta. Vuonna 1983 h\xc3\xa4net nimettiin ep\xc3\xa4illyksi Green Riverin murhista. Ridgway l\xc3\xa4p\xc3\xa4isi valheenpaljastuskokeen vuonna 1984, mutta j\xc3\xa4i my\xc3\xb6hemmin kiinni vuonna 1987 tehtyjen hius- ja sylkitestien my\xc3\xb6t\xc3\xa4. My\xc3\xb6hemm\xc3\xa4t DNA-kokeet antoivat oikeuden pid\xc3\xa4tysm\xc3\xa4\xc3\xa4r\xc3\xa4ykseen._NEWLINE_Ridgway pid\xc3\xa4tettiin 30. marraskuuta 2001. Tuolloin h\xc3\xa4nt\xc3\xa4 ep\xc3\xa4iltiin vasta nelj\xc3\xa4st\xc3\xa4 murhasta, uhreina Marcia Chapman, Opal Mills, Cynthia Hinds ja Carol Ann Christensen. My\xc3\xb6hemm\xc3\xa4t tutkimukset yhdistiv\xc3\xa4t h\xc3\xa4net viel\xc3\xa4 kolmeen muuhun; Wendy Coffieldin, Debra Bonnerin ja Debra Estessin murhiin. Ridgway ei vastustanut pid\xc3\xa4tyst\xc3\xa4 ja paikalla olleiden mukaan h\xc3\xa4n oli kysynyt: \xe2\x80\x9dmit\xc3\xa4 autolleni tapahtuu?\xe2\x80\x9d\n_START_SECTION_\nTunnustukset ja tuomio\n_START_PARAGRAPH_\nElokuussa 2003 Ridgway siirrettiin King Countyn vankilasta salaiseen paikkaan. H\xc3\xa4nen lakimiehens\xc3\xa4 suunnittelivat sopimusta, joka s\xc3\xa4\xc3\xa4st\xc3\xa4isi h\xc3\xa4net kuolemantuomiolta, jos Ridgway tunnustaisi kaikki tekem\xc3\xa4ns\xc3\xa4 murhat. 5. marraskuuta samana vuonna Ridgway tunnustikin kaikkiaan 48 ensimm\xc3\xa4isen asteen murhaa. Sopimuksen mukaan h\xc3\xa4nen t\xc3\xa4ytyi viel\xc3\xa4 opastaa tutkijat murhapaikoille ja avustaa heit\xc3\xa4 muilla lis\xc3\xa4tiedoilla. Ridgway kertoi murhanneensa kaikki uhrinsa King Countyssa, mutta oli kuljettanut kaksi heist\xc3\xa4 Portlandiin h\xc3\xa4m\xc3\xa4t\xc3\xa4kseen poliisia._NEWLINE_18. joulukuuta 2003 Ridgway tuomittiin 48 elinkautiseen vankeusrangaistukseen. H\xc3\xa4nt\xc3\xa4 syytettiin my\xc3\xb6s todisteiden tuhoamisesta, mik\xc3\xa4 lis\xc3\xa4si tuomioon 480 vuotta. Julkinen mielipide Ridgwayn tuomiosta on ristiriitainen, sill\xc3\xa4 oli varsin poikkeuksellista, ett\xc3\xa4 48 ihmist\xc3\xa4 murhannut henkil\xc3\xb6 selvi\xc3\xa4\xc3\xa4 ilman kuolemanrangaistusta osavaltiossa, jossa tuomio on voimassa._NEWLINE_Ridgway tunnusti enemm\xc3\xa4n murhia kuin kukaan aiempi yhdysvaltalainen sarjamurhaaja. Helmikuussa 2004 piirisyytt\xc3\xa4j\xc3\xa4t alkoivat julkaista nauhoitettuja haastatteluja, joissa Ridgway muuttaa tunnustuksiaan jyrk\xc3\xa4sti. Haastattelujen mukaan uhreja olisi ehk\xc3\xa4 kuusikymment\xc3\xa4, jopa sata._NEWLINE_Ridgway suorittaa tuomiotaan Washingtonin osavaltion vankilassa Walla Wallassa.'